## El Museu de les Ciències celebra el Dia de la Dona i la Xiqueta en la Ciència amb l’activitat ‘Pregunta-li a una científica’

*** Es tracta d’una trobada d’estudiants amb científiques de diferents disciplines
* A continuació es farà una observació amb telescopis des del Jardí d’Astronomia de l’Umbracle**

El Museu de les Ciències ha organitzat, amb motiu del Dia de la Dona i la Xiqueta en la Ciència, que se celebra l’11 de febrer, la jornada per a estudiants ‘Pregunta-li a una científica’, en la qual participaran destacades científiques de diverses disciplines i generacions que compartiran les seues experiències i assoliments en el món de la investigació i la tecnologia. Esta activitat se celebra en col·laboració amb la Direcció General d’Igualtat i de l’Institut de les Dones de la Generalitat.

La trobada, que se celebrarà a partir de les 11 hores en l’Auditori Santiago Grisolía, estarà moderada per la catedràtica de Genètica i membre del Comité d’Experts de la Ciutat de les Arts i les Ciències, Amparo Latorre. Comptarà amb les ponents Ana Elena Pérez-Cobas, investigadora científica en l’Institut Ramón y Cajal d’Investigació Sanitària (IRYCIS); Amelia Ortiz-Gil, investigadora i divulgadora científica en l’Observatori Astronòmic de la Universitat de València; Alicia Borque, investigadora i divulgadora científica de la Fundació Oceanogràfic, i l’estudiant del Col·legi Nuestra Señora Desamparados de Natzaret, Yasmin El Ovajdi, integrant del Consell de la Infància de la Ciutat de les Arts i les Ciències.

Després de la introducció de la moderadora hi haurà una presentació per part de cada una de les participants, que servirà per a donar pas a les preguntes dels estudiants assistents a la trobada.

L’activitat continuarà, sempre que les condicions meteorològiques ho permeten, en el Jardí d’Astronomia de l’Umbracle amb una observació solar amb telescopis que serà guiada per experts i en la qual l’alumnat tindrà l’oportunitat de gaudir d’imatges espectaculars en directe de la nostra estrela.

Fecha: 10/02/2025